Philippus, Dei gratia Francorum rex, prepositis et ballivis suis omnibus, ad quos littere presentes pervenerint, salutem. Quamvis universos, qui de ordine Cistercienci sunt, quodam speciali privilegio pre ceteris, qui religionis habitum assumpserunt, fovere debeamus, inter eos tamen quosdam familiarius diligentes precipimus vobis universis et singulis quatinus abbatem Prulliacensem, virum religiosum dilectum et familiarem nostrum, et monachos et fratres ejusdem loci cum universis rebus ad monasterium pertinentibus, in nostra custodia et protectione susceptis in pace et quiete liberatos ab incursu malignantium manere faciatis, his autem dominis de rebus que in dominio nostro constitute sunt. Si quis vero de rebus fratrum predicti monasterii, in potestatibus vestris constitutus, aliquid sine clamore ceperit, tantum de rebus malefactoris capiatis ex precepto nostro quod res eisdem sine mora restituatur, et forifactum emendetur. Si quis autem de baronibus nostris vel aliquis de terris eorum aliquid injurie jamdictis fratribus vel rebus eorum inferre presumpserit, volumus ut ipsi vel eorum justiciarii super emendatione injurie vel forifacti quam tocius conveniantur a vobis ut eisdem res que ablate sunt restituantur et forifactum emendetur, attendentes quod si quis vestrum (quod non credimus) precepti nostri transgressor extiterit, totiens centum solidos pro emendatione nobis dabit, quotiens ab hujus precepti exsecutione ab abbate vel fratribus predictis requisitus defecerit. Quod ut perpetuum robur obtineat, sigillo nostro confirmamus. Datum Moreti anno incarnati verbi millesimo centesimo octogesimo, mense aprili.